google/wiki40b huggingface dataset:
Παναγιώτης Πατάκας

Βιογραφία

Γεννήθηκε το 1926 στη Θεσσαλονίκη. Ξεκίνησε το ποδόσφαιρο το 1944 από τον Μέγα Αλέξανδρο και το 1948 μεταγράφηκε στην ΑΕΚ. Με δύο δικά του γκολ η ΑΕΚ κατέκτησε το κύπελλο Ελλάδας ενάντια στον Παναθηναϊκό (2-1), τον Ιούλιο του 1949. Επέστρεψε στον Μέγα Αλέξανδρο το 1951 και εκ νέου στην ΑΕΚ το 1952, όπου ολοκλήρωσε τη σταδιοδρομία του το 1955.
Αγωνίστηκε μία φορά με την Ανδρών Ελλάδας, συγκεκριμένα στις 25 Ιουλίου 1952 και τη νίκη με 4-2 επί της ολυμπιακής ομάδας Μ. Βρετανίας σε φιλικό αγώνα στη φινλανδική πόλη Χαμεενλίνα (αμφότεροι οι αντίπαλοι είχαν πρόσφατα αποκλειστεί κατά τον προκαταρκτικό γύρο του ολυμπιακού τουρνουά που πραγματοποιήθηκε στην ίδια χώρα). Αποτελεί τον μοναδικό ποδοσφαιριστή του Μεγάλου Αλεξάνδρου που χρίστηκε διεθνής σε επίπεδο ανδρών.
Κρατιδιακές εκλογές της Βαυαρίας (2018)

Οι κρατιδιακές εκλογές στη Βαυαρία του 2018 έλαβαν  χώρα στις 14 Οκτωβρίου 2018 για να εκλεγούν τα 180 μέλη της 18ης  Τοπικής Βουλής της Βαυαρίας.
Τα κόμματα  του μεγάλου συνασπισμού CDU/CSU-SPD της ομοσπονδιακής κυβέρνησης υπέστησαν βαριές απώλειες. Το CSU και το SPD απώλεσαν αμφότερα περισσότερες από 10 ποσοστιαίες μονάδες σε σύγκριση με τις προηγούμενες εκλογές του 2013, τερματίζοντας στο 37,2% (CSU) και 9,7% (SPD) αντίστοιχα. Το AfD, το οποίο έλαβε μέρος στις εκλογές στην Βαυαρία για πρώτη φορά, σημείωσε διψήφια ποσοστά και κέρδισε το 10,2% του συνόλου των ψήφων. Οι Πράσινοι κέρδισαν 8,9 ποσοστιαίες μονάδες και ως εκ τούτου αναδείχθηκαν το δεύτερο ισχυρότερο κόμμα, στο 17.5%, αντικαθιστώντας το SPD. Το FDP, το οποίο απέτυχε να εισέλθει στο Κοινοβούλιο το 2013, μόλις που έφταασε το 5,1% (+1,8 ποσοστιαίες μονάδες) ως το μικρότερο κόμμα στην νέα κοινοβουλευτική περίοδο. Οι Βαυαροί Ελεύθεροι Ψηφοφόροι ήταν 3οι, ελαφρώς μπροστά από το AfD στο 11,6%. Όλα τα άλλα κόμματα απέτυχαν να περάσουν το όριο του 5% που απαιτείτο για να εισέλθουν στο Βαυαρικό Κοινοβούλιο.
Η προσέλευση αυξήθηκε κατά 8,8 ποσοστιαίες μονάδες, φτάνοντας στο 72,4%.
Οι εκλογές στη Βαυαρία επισκιάστηκαν από την ομοσπονδιακή πολιτική και την κατάσταση της γερμανικής κυβέρνησης συνασπισμού έπειτα από δύο κυβερνητικές κρίσεις, τον "καβγά για το άσυλο", τον Ιούνιο/Ιούλιο, και την κρίση γύρω από τον Χανς-Γκέοργκ Μάασεν τον Σεπτέμβριο. Και στις δύο κρίσεις ο αρχηγός του CSU Χορστ Σεεχόφερ διαδραμάτισε πρωταγωνιστικό ρόλο. Τέσσερις ημέρες πριν τις εκλογές, η αρχηγός του SPD Άντρεα Νάλες είχε επικρίνει τη γερμανίδα καγκελάριο Άνγκελα Μέρκελ και την κατηγόρησε για "έλλειψη ηγεσίας".
Γαλαξίας (σούπερ μάρκετ)

Εξαγορές

Η αλυσίδα της οικογένειας Χειμωνίδη, θα εξαγοράσει τα ΑΡΓΩ ΜΑΡΚΕΤ το 1991 και δύο χρόνια αργότερα τα σούπερ μάρκετ των πολυκαταστημάτων ΠΟΛΙΤΙΚΟΣ στην Λαμία. Για να ακολουθήσει η ΜΑΡΚΕΤ ΕΛΛΑΣ ένα χρόνο μετά στην Αθήνα και τα ΚΑΤΑΝΑΛΩΤΗΣ Konsum στην Βόρεια Ελλάδα.
Στο τέλος του 2017, η εταιρεία αριθμεί 149 Σούπερ Μάρκετ και 13 Cash & Carry , με 61 από αυτά να βρίσκονται στον Νομό Αττικής και απασχολεί 3.800 υπαλλήλους.
573 Ρέχα

Φυσικά χαρακτηριστικά

Η μέση διάμετρος της Ρέχας εκτιμάται σε 48 χιλιόμετρα. O φασματικός τύπος της είναι XDC, ενώ το άλβεδό της είναι 0,111. Η Ρέχα περιστρέφεται γύρω από τον εαυτό της μία φορά κάθε 7 ώρες και 10 λεπτά.
Βηρισάδης

Βίος

Ήταν γιος του Κότυος Α' και αδελφός των Κερσοβλέπτη και Αμαδόκου. Όταν δολοφονήθηκε ο πατέρας τους το βασίλειο μοιράστηκε στα τρία, ο Βηρισάδης πήρε την περιοχή ανάμεσα στον Νέστο και τον Στρυμόνα. Είχε συνάψει, όπως και οι δύο αδελφοί του, συμμαχία με την Αθήνα. Η βασιλεία του ήταν σύντομη και όταν πέθανε ο μεγαλύτερος γιος του Κετρίπορις ανέλαβε τον θρόνο.
Το χρυσάφι των τίγρεων

Περιγραφή

Η συλλογή αποτελείται από συνολικά 55 ποιήματα, δοκίμια, και διάφορα λογοτεχνικά σχήματα, κάποια από αυτά πάρα πολύ σύντομα, τόσο σε πεζό λόγο όσο και σε στίχο, και ως γενικότερο θέμα εξετάζει τα όρια της δημιουργικότητας. Κατά τον ίδιο τον Μπόρχες, η συλλογή αυτή ήταν το έργο κοντά στο οποίο ένιωθε πως τον εξέφραζε προσωπικά πιο πολύ.Τα πιο γνωστά κείμενα της συλλογής είναι το Ο δημιουργός και το Ο Μπόρχες και εγώ.
Μπάμπκα (γλυκό)

Μπάμπκα, ή Μπαμπόβκα, είναι ένα γλυκό κέικ.

Ετυμολογία

Το πολωνικό και λευκορωσικό ουσιαστικό babka και τo λευκορωσικό, ουκρανικό, βουλγαρικό και ρωσικό baba, σημαίνουν "γιαγιά" ή "γηραιά γυναίκα". Η ονομασία του, πιθανώς παραπέμπει στο σχήμα του, το οποίο είναι ψηλό κυλινδρικό, μερικές φορές με αυλακώσεις που μοιάζουν με πλισέδες φούστας.   Το όνομα του γλυκού εισήλθε στα αγγλικά από τα πολωνικά, μέσω των γαλλικών , αν και η λέξη "babka", χρησιμοποιείται μερικές φορές και με την αρχική της έννοια («γιαγιά»), ιδίως μεταξύ των κατοίκων της Κεντρικής και Ανατολικής Ευρώπης.

Εβραϊκή έκδοση

Μια άλλη εκδοχή του γλυκού babka συνδέεται με την Ανατολικοευρωπαϊκή εβραϊκή παράδοση. Το συγκεκριμένο γλυκό φτιάχνεται από διπλή και στριφτή σε μήκος ζύμη και ψήνεται σε ψηλό τηγάνι.  Αντί για γέμιση φρούτων, περιέχει κανέλα και/ή σοκολάτα. Οι μετανάστες έφεραν αυτό το γλυκό, επίσης γνωστό ως κέικ Κράντζ , στη Νέα Υόρκη όπου η δημοτικότητά του άκμασε.
Εθνόσημο του Μπουρούντι

Το Εθνόσημο του Μπουρούντι, που υιοθετήθηκε το 1966, αποτελείται από έναν θυρεό, ο οποίος περιβάλλεται από τρία πολεμικά δόρατα. Πάνω στο θυρεό βρίσκεται το εθνικό ρητό της χώρας, όπως επίσης και το κεφάλι ενός λιονταριού. Πίσω από το θυρεό υπάρχουν τρία διασταυρούμενα παραδοσιακά δόρατα της Αφρικής. Κάτω από το θυρεό υπάρχει το εθνικό ρητό της χώρας σε περγαμηνή: Unité, Travail, Progrès (στα γαλλικά, Ενότητα, Δουλειά, Πρόοδος).
Τσιταγκόνγκ

Ιστορία

Θέση εμπορικών συναλλαγών από τον 9ο αιώνα, η Τσιταγκόνγκ έχει μια πολυπολιτισμική κληρονομιά ισλαμικών, ινδουιστικών και βουδιστικών παραδόσεων. Η σύγχρονη πόλη αναπτύχθηκε κατά τη διάρκεια της βρετανικής κυριαρχίας ως ένα κομβικό σημείο για το εμπόριο πετρελαίου και τσαγιού χάρις στη σιδηροδρομική σύνδεση και την κατασκευή λιμανιού. Η πόλη έγινε επίσης κέντρο επαναστατικών κινημάτων ενάντια στους Βρετανούς, κυρίως την ένοπλη εξέγερση με επικεφαλής τον Σουρία Σεν το 1930. Ήταν, επίσης, σημαντική στρατιωτική βάση και το σημείο εφοδιασμού για τις συμμαχικές δυνάμεις, κατά τη διάρκεια της εκστρατείας της Βιρμανίας στο Β΄ Παγκόσμιο Πόλεμο. Μετά τη διχοτόμηση της Ινδίας το 1947, η Τσιταγκόνγκ έγινε μέρος του Ανατολικού Πακιστάν. Το 1971, το Ανατολικό Πακιστάν επαναστάτησαν κατά της άρνησης του δυτικού Πακιστάν να αποδέχεται τα αποτελέσματα των δημοκρατικών εκλογών. Η ανακήρυξη της ανεξαρτησίας του Μπανγκλαντές έγινε στην Τσιταγκόνγκ. Η πόλη ήταν τόπος έντονων μαχών, ναυτικών αποκλεισμών και αεροπορικών επιθέσεων.

Οικονομία

Σήμερα, η Τσιταγκόνγκ είναι μία από τις ταχύτερα αναπτυσσόμενες πόλεις στον κόσμο. Ένα μεγάλο εμπορικό και βιομηχανικό κέντρο, η πόλη διαθέτει επίσης μια παγκοσμίως ανταγωνιστική ειδική οικονομική ζώνη. Οι βιομηχανικές της ζώνες, ιδιαίτερα οι Chittagong EPZ και Karnaphuli EPZ, είναι ανάμεσα στους πιο ανταγωνιστικούς κατασκευαστικούς κόμβους του κόσμου. Πολλές από τις παλαιότερες και μεγαλύτερες εταιρίες του Μπανγκλαντές έχουν την έδρα τους στη πόλη. Με τα μεγάλα έργα υποδομής που έχουν αναληφθεί για την πόλη, συμπεριλαμβανομένου ενός βαθιού λιμανιού. Το λιμάνι της πόλης θεωρείται ζωτικής σημασίας για την οικονομική ανάπτυξη των μεσόγειων της Νότιας Ασίας, συμπεριλαμβανομένων της Βορειοανατολικής Ινδίας, του Μπουτάν, του Νεπάλ και περιοχών της νότιας Κίνας και της Βιρμανίας.
Κύπελλο Ισπανίας ποδοσφαίρου ανδρών 1903

Το κύπελλο Ισπανίας 1903 ήταν η πρώτη φορά που διοργανώθηκε το κύπελλο. Η διοργάνωση ξεκίνησε την 6 Απριλίου 1903 και τελίωσε 2 μέρες αργότερα με τον Τελικό, ο οποίος έγινε στον Ιππόδρομο στην Μαδρίτη στον οποίο η Αθλέτικ Μπιλμπάο νίκησε με 3-2 την Ρεάλ Μαδρίτης. Στην διοργάνωση του 1902 η Μπιλμπάο αγωνιζόταν σαν Κλάμπ Βιστάγιας.
Αριάδα Αιτωλοακαρνανίας

Γεωγραφία - Ιστορία

Η Αριάδα βρίσκεται στους πρόποδες του βουνού Κούτουπα σε τοποθεσία κατάφυτη από πλατάνια και με θέα δυτικά τον Αμβρακικό. Απέχει 20 χλμ. Β.-ΒΑ. από την Αμφιλοχία. Στην περιοχή υπάρχουν ίχνη κατοίκησής της από την προχριστιανική εποχή και έχουν βρεθεί υπολείμματα αρχαίου νεκροταφείου ελληνιστικών χρόνων στις θέσεις "Λίβα" και "Καστρί". Σύμφωνα με την τοπική παράδοση και πηγών από ιστορικούς συγγραφείς το χωριό κτίστηκε στη σημερινή του θέση στις αρχές ή τα μέσα του 17ου αιώνα και την περίοδο της τουρκοκρατίας υπήρξε καζάς ή βιλαέτι με διοίκηση. Ως οικισμός αναφέρεται επίσημα με το παλιό όνομα Αρκάδος το 1836 να προσαρτάται στον τότε δήμο Αμβρακίας. Το 1912 με το ΦΕΚ 261Α - 31/08/1912 διορθώνεται σε Αριάδα και προσαρτάται στην κοινότητα Αμπελακίου. Σύμφωνα με το σχέδιο Καλλικράτης, μαζί με το Αμφιλοχικό Άργος, τον Κάμπο, το Αμπελάκι και το Κεραμίδι αποτελούν την Τοπική Κοινότητα Αμπελακίου που ανήκει στη Δημοτική Ενότητα Αμφιλοχίας του Δήμου Αμφιλοχίας και σύμφωνα με την απογραφή του 2011 έχει πληθυσμό 41 κατοίκους.
Βαλετόα Σουαλαούβι Β΄

Εκπαίδευση

Είναι κάτοχος πτυχίου νομικής από το Εθνικό Πανεπιστήμιο της Αυστραλίας και διπλώματος στις Θεολογικές Σπουδές από τη Θεολογική Σχολή Μαλούα.
Μπρούτους Μάγκνους

Καριέρα

Ο Άλντις ξεκίνησε να παλεύει το 2005 και δούλεψε σε ανεξάρτητες εταιρείες πάλης.

Ομαδικό Πρωτάθλημα

Το 2008 βρέθηκε στο TNA και έγινε γνωστός για τη συμμετοχή του στην ομάδα "Αγγλική Εισβολή", μαζί με τους συμπατριώτες του, Ντάγκλας Γουίλιαμς και Ρομπ Τέρι. Ο Μάγκνους μαζί με τον Γουίλιαμς κέρδισαν τον ομαδικό τίτλο IWGP και δύο φορές το Ομαδικό Πρωτάθλημα TNA. Έπειτα διασπάστηκε από την ομάδα και συνέχισε μόνος του, χωρίς την ανάλογη επιτυχία.
Το 2012, σχημάτισε ομάδα με τον Σαμόα Τζο και μαζί κατέκτησαν το Ομαδικό Πρωτάθλημα TNA. Οι δυο τους διατήρησαν το πρωτάθλημα μέχρι τον Μάιο.

Παγκόσμιο Πρωτάθλημα Βαρέων Βαρών

Τον Δεκέμβριο του 2013, ο Μάγκνους κατάφερε να κερδίσει το Παγκόσμιο Πρωτάθλημα Βαρέων Βαρών, νικώντας τον Τζεφ Χάρντι. Την νίκη αυτή όφειλε στη Ντίξι Κάρτερ, η οποία τον βοήθησε μαζί με άλλους παλαιστές. Αφού μπήκε στην ομάδα της και έγινε αντιπαθής στο κοινό, με παρεμβάσεις που έγιναν υπέρ του διατήρησε τον τίτλο κόντρα στον Έι Τζέι Στάιλς και στον Στιγνκ, του οποίου και τέλειωσε τη καριέρα. Τον Μάρτιο του 2014 ο Μάγκνους νίκησε τον Σαμόα Τζο, μετά απο παρέμβαση του Αμπύς. Τον επόμενο μήνα έχασε τον τίτλο απο τον Έρικ Γιάνγκ.
Άλλιο το καλλίμισχο

Το άλλιο το καλλίμισχο (επιστημονική ονομασία: Allium callimischon) είναι φυτό ενδημικό στην Τουρκία και στη νότια Ελλάδα (συμπεριλαμβανομένης της Πελοποννήσου και της Κρήτης). Επίσης, το λουλούδι καλλιεργείται και σε άλλες χώρες ως καλλωπιστικό φυτό.
Το Άλλιο το καλλίμισχο είναι πολυετές φυτό.
1041 Άστα

Φυσικά χαρακτηριστικά

Η μέση διάμετρος της Άστα εκτιμάται σε 57,28 χιλιόμετρα. O φασματικός τύπος της είναι C (ανθρακούχος), ενώ το άλβεδό της είναι 0,059. Η Άστα περιστρέφεται γύρω από τον εαυτό της μία φορά κάθε 7 ώρες και 59 λεπτά.
Τζαμέλ Χάγκινς

Καριέρα

Ο Χάγκινς φοίτησε στο πανεπιστήμιο του Ντέλαγουερ από το 2009 ως το 2013. Αγωνίστηκε σε 125 παιχνίδια με την πανεπιστημιακή ομάδα, έχοντας 9,5 πόντους και 8,6 ριμπάουντ μέσο όρο, με καλύτερη του σεζόν το 2011-12, όπου είχε 12,4 πόντους και 11,0 ριμπάουντ σε κάθε ματς.
Το καλοκαίρι του 2013 συμμετείχε στην NBA Summer League του Ορλάντο με την φανέλα των Μπρούκλιν Νετς, ενώ συνέχισε στο Summer League του Λας Βέγκας με τους Μαϊάμι Χιτ. Παρ' όλα αυτά, την σεζόν 2013-14 ξεκίνησε να αγωνίζεται με την ομάδα της Ροάν για το γαλλικό πρωτάθλημα, απ' όπου αποχώρησε τον Δεκέμβριο του 2013 για να συνεχίσει στην NBA D-League με τους Ρίο Γκράντε Βάλεϊ Βάιπερς.
Το καλοκαίρι του 2014, μεταγράφηκε στον Κολοσσό Ρόδου, με τον οποίο είχε 9,5 πόντους και 6,2 ριμπάουντ σε 27 αγώνες. Στις αρχές Αυγούστου του 2015, ο Άρης ανακοίνωσε την απόκτηση του Χάγκινς, για την σεζόν 2015-16.
Το επόμενο καλοκαίρι, υπέγραψε στην ιταλική Βενέτσια.
Χεντάι

Χεντάι (ιαπωνικά: 変態 ή へんたい) είναι ιαπωνική λέξη που μπορεί να μεταφραστεί σαν "αλλαγή μορφής", "ανωμαλία" ή "μεταμόρφωση". Στην αργκό σημαίνει "το διεστραμμένο" (σεξουαλικά) και χρησιμοποιείται τόσο στην Ιαπωνία όσο και σε πολλές άλλες χώρες αναφορικά με ανιμέ, μάνγκα και βιντεοπαιχνίδια με σεξουαλικό ή πορνογραφικό περιεχόμενο. Ο όρος "χεντάι" (hentai) επίσης χρησιμοποιείται (έξω από την Ιαπωνία) για να αναφερθεί γενικά σε πορνογραφικά κόμικς που δεν είναι απαραίτητα ανιμέ ή μάνγκα. Αυτή είναι συχνότερα η περίπτωση εάν το εν λόγω κόμικ είναι μια μίμηση προϋπάρχοντος κόμικ ή ενός χαρακτήρα (π.χ. πορνογραφικό κόμικ της πριγκίπισσας Γιασμήν).
Σε αντίθεση με τη φωτογραφική πορνογραφία, το Hentai επιτρέπει πλήρη χρήση της φαντασίας σε αδύνατες ή και κοινωνικά απαράδεκτες σκηνές. Επίσης, πολλές φορές οι χαρακτήρες είναι φανταστικά πλάσματα με έντονες διαστροφές ή υπερφυσικά σεξουαλικά χαρίσματα.
Εδουάρδος Γκλάιχεν, λόρδος

Βιογραφία

Ήταν ο μόνος γιος τού Βίκτωρα τού Χόενλοε-Λάνγκενμπουργκ και της Λάουρας-Βιλελμίνας Σέυμουρ, κόρης τού ναυάρχου σερ Γεωργίου-Φραγκίσκου Σέυμουρ. Ο πατέρας τού Εδουάρδου ήταν ανιψιός της βασίλισσας Βικτώριας και η αδελφή του Φεοντόρα ήταν διάσημη γλύπτρια. Αδελφός της Λάουρας-Βιλελμίνας ήταν ο Φραγκίσκος 5ος μαρκήσιος τού Χέρτφορντ.
Ο πατέρας τού Βίκτωρα, ο Ερνέστος Β΄ ήταν πρίγκιπας τού Χόενλοε-Λάνγκενμπουργκ, έτσι ο γάμος τού Βίκτωρα ήταν μοργανατικός. Πριν τον γάμο δόθηκε στην Λάουρα-Βιλελμίνα και τα τέκνα της ο τίτλος της κόμισσας (ή τού κόμη) τού Γκλάιχεν. Τον τίτλο έδωσε ο Ερνέστος Β΄ δούκας της Σαξονίας-Κόμπουργκ & Γκότα, αδελφός τού Αλβέρτου (συζύγου της Βικτωρίας). Το όνομα πάρθηκε από το κάστρο Γκλάιχεν, που ανήκε στον Οίκο τού Χόενλοε από το 1631. Τότε ο Βίκτωρ ηθελημένα υιοθέτησε και αυτός τον τίτλο, για να είναι στον ίδιο βαθμό ευγένειας με τη σύζυγό του. Ο τίτλος ήταν ψιλός και δεν συνοδευόταν από ιδιοκτησία ή προσόδους.
Το 1885 η Κυκλική Αυλή ανακοίνωσε την άδεια της βασίλισσας Βικτωρίας στη Λάουρα-Βιλελμίνη να μοιράζεται τον πριγκιπικό τίτλο τού συζύγου της στην Αυλή τού Αγ. Ιακώβου, έτσι το ζεύγος προσφωνείτο "Ο Αυτού Γαληνότατος Πρίγκιπας και Πριγκίπισσα Βικτωρ τού Χόενλοε-Λάνγκενμπουργκ". Το προνόμιο δεν αφορούσε τα παιδιά τους, η βασίλισσα όμως επέτρεψε την χρήση της Γερμανικής επίκλησής τους ως "κόμητες (και κόμισσες)". Το 1913 δόθηκε στον Εδουάρδο να προηγείται των μαρκησίων στους ευγενείς της Βρετανίας και στις δύο αδελφές του να προηγούνται  των θυγατέρων των δουκών.

Αλλαγή τού τίτλου ευγένειας

Το 1917 ο Γεώργιος Ε΄ του Ηνωμένου Βασιλείου διέταξε τους Γερμανούς συγγενείς του, που κατοικούσαν στη Βρετανία να αγγλοποιήσουν τα ονόματα και τους τίτλους τους. Το προνόμιο προβαδίσματος τού Εδουάρδου μειώθηκε στο να προηγείται των νεαρότερων τέκνων τού μαρκησίου στους ευγενείς της Βρετανίας. Αυτό έγινε, διότι δόθηκε ο τίτλος τού μαρκήσιου μόνο στους στενούς συγγενείς τού βασιλιά (τού Οίκου των Τεκ και των Μπάττενμπεργκ). Αν και οι Γκλάιχεν κράτησαν -ανεξήγητα- το Γερμανικό αυτό επώνυμό τους, έπρεπε να παραιτηθούν από τον τίτλο τού κόμη και το 1917 απέκτησαν τον τίτλο τού λόρδου (ή της λαίδης), χωρίς όμως αυτό να είναι κληρονομικό για τους απογόνους τού Εδουάρδου, όπως ήταν ο τίτλος τού κόμη.

Οικογένεια

Νυμφεύτηκε το 1910 την αξιότιμη Σύλβια Γκέι Εντουάρντες, ανιψιά τού Γουλιέλμου Εντουάρντες 4ου βαρόνου τού Κένσινγκτον, δεσποινίδα της τιμής της βασίλισσας Βικτώριας και της Αλεξάνδρας, συζύγου τού Εδουάρδου Ζ΄. Δεν απέκτησαν τέκνα.
Η Γοργόνα

Πλοκή

Ο Άλεν Μπάουερ (Τομ Χανκς) είναι ένα μικρό αγόρι που δεν ξέρει κολύμπι. Μια γοργόνα θα τον σώσει από βέβαιο πνιγμό και μια μεταφυσική σχεδόν σύνδεση θα αρχίσει μεταξύ τους. Κανείς όμως δεν πιστεύει τον μικρό Άλεν και έτσι με τα χρόνια φτάνει να πιστέψει ότι το όλο περιστατικό ήταν δημιούργημα της φαντασίας του. Πολλά χρόνια αργότερα ο Άλεν με τον αδιόρθωτο γυναικά αδερφό του (Τζον Κάντι) έχουν μια επιχείρηση χονδρικής πώλησης φρούτων και λαχανικών. Απογοητευμένος από έναν ακόμη χωρισμό ο Άλεν θα πάει ξανά στη θάλασσα και θα κινδυνεύσει πάλι να πνιγεί. Μια όμορφη γυμνή κοπέλα (Ντάριλ Χάνα) θα τον σώσει. Είναι η γοργόνα των παιδικών του χρόνων, ο Άλεν όμως το αγνοεί. Μετά από λίγο εκείνη θα χαθεί και πάλι στη θάλασσα, όμως έχει γίνει αντιληπτή από τον παρεξηγημένο επιστήμονα Γουόλτερ Κόρνμπλουθ (Γιουτζίν Λέβι) ο οποίος έχει αφιερώσει τη ζωή του προσπαθώντας να αποδείξει ότι οι γοργόνες δεν είναι φανταστικά πλάσματα. Η γοργόνα με το όνομα Μάντισον, θα βρεθεί τελικά με τον Άλεν αλλά η σχέση τους θα υποστεί τα πάνδεινα αφού αφενός εκείνη προσπαθεί να του κρύψει την πραγματική της φύση ενώ ο επιστήμονας είναι αποφασισμένος να την αποκαλύψει.

Υποδοχή

Η ταινία με κόστος μόλις 8 εκατομμύρια δολλάρια απέφερε 6,5 το πρώτο Σαββατοκύριακο προβολής της και 70 εκατομμύρια δολλάρια συνολικά στις Η.Π.Α, κατατάσσοντάς την έτσι στις μεγαλύτερες επιτυχίες της δεκαετίας του 1980. Ήταν επίσης υποψήφια για Όσκαρ καλύτερου πρωτότυπου σεναρίου.
Οι συγγραφείς Στίβεν Λέβιτ και Στέφεν Ντάμπνερ στο βιβλίο Freakonomics (και πιθανότατα άλλες πηγές) συσχετίζουν άμεσα την επιτυχία της ταινίας με την έκτοτε αυξανόμενη δημοφιλία του ονόματος «Μάντισον». Στην ταινία η γοργόνα παίρνει το όνομα Μάντισον από μια πινακίδα της λεωφόρου Μάντισον στη Νέα Υόρκη. Ο χαρακτήρας του Τομ Χανκς, της απαντά όταν του λέει το όνομα της, ότι αυτό δεν είναι πραγματικό όνομα, και όντως στα μέσα της δεκαετίας του 1980 το γυναικείο αυτό όνομα ήταν εξαιρετικά σπάνιο. Εντούτοις μετά την κυκλοφορία της ταινίας σε κινηματογράφο και βίντεο και πολύ αργότερα σε DVD, η δημοφιλία του ονόματος εκτινάχθηκε κυριολεκτικά στα ύψη. 
Σύμφωνα με δημογραφικά στοιχεία το όνομα Μάντισον ήταν το 216ο πιο δημοφιλές στις Η.Π.Α. το 1990, το 1995 ανέβηκε στην 29η θέση και το 2000 ήταν το 3ο πιο δημοφιλές όνομα για κορίτσια. Από το 2005 βρίσκεται μέσα στην πρώτη 50άδα των πιο δημοφιλών ονομάτων για κορίτσια και στη Μεγάλη Βρετανία, κάτι που οι εκεί εφημερίδες αποδίδουν επίσης στην ταινία.

Κληρονομιά

Μια συνέχεια, Splash, Too γυρίστηκε το 1988 ως τηλεταινία. Η συνέχεια ερχόταν σε αντίθεση με το τέλος της αρχικής ταινίας, ενώ στον ρόλο του επέστρεψε μόνο μια ηθοποιός (Ντόντι Γκούντμαν - η γραμματέας στην επιχείρηση των Μπάουερ). Η ταινία διασκευάσθηκε σε βιβλίο από τον Ίαν Μάρτερ (με το ψευδώνυμο Ίαν Ντον) και κυκλοφόρησε μόνο στην Μεγάλη Βρετανία.
Αλλότροπα του οξυγόνου

Ατομικό οξυγόνο

Το ατομικό οξυγόνο, που συμβολίζεται επίσης και με τις μορφές O(³P), O(3P) ή O((3)P) είναι πολύ δραστικό (χημικά), γιατί τα μεμονομένα άτομα του οξυγόνου τείνουν να σχηματίσουν δεσμό με (σχεδόν οποιοδήποτε) κοντινό μόριο (ή άλλο άτομο). Έτσι, στην επιφάνεια (ή στην κατώτερη ατμόσφαιρα) της Γης το ατομικό οξυγόνο φυσιολογικά, ακόμη και αν σχηματιστεί, δεν «επιβιώνει» παρά μόνο για πολύ βραχύβιο χρονικό διάστημα. Ωστόσο, στο διάστημα, όπου υπάρχει άφθονη υπεριώδης ακτινοβολία, καθώς και στην ατμόσφαιρα «χαμηλής περιγήινης τροχιάς», το 96% του οξυγόνου υπάρχει στην ατομική αλλομορφή του.
Βάντια Σαμέντοβα

Βιογραφία

Το 1944 η Βάντια Σαμάντοβα αποφοίτησε από την Κρατική Σχολή Τεχνών του Αζερμπαϊτζάν  .  Η διπλωματική της εργασία ήταν μία συλλογική προσωπογραφία των Αζερμπαϊτζανών συνθετών . Παράλληλα με τη δημιουργική της δραστηριότητα, είχε επίσης δημόσια και εκπαιδευτικά ενδιαφέροντα .  Τα έργα της Σαμάντοβα έχουν εκτεθεί σε διεθνείς εκθέσεις στη Βιέννη, το Κάιρο, τη Βηρυτό , τη Βαρσοβία, το Βερολίνο, τη Βουδαπέστη και τη Σόφια   . 
Η Σαμάντοβα πέθανε την 24 Οκτωβρίου 1965 στο Μπακού από μια μακροχρόνια ασθένεια.  Όπως ζήτησε η ίδια, τάφηκε σε ένα κοινό μουσουλμανικό νεκροταφείο  .  Στα τέλη του 1966 άνοιξε η μεταθανάτια έκθεση έργων της Σαμάντοβα στο καλλιτεχνικό σαλόνι της Ένωσης Καλλιτεχνών του Αζερμπαϊτζάν στο Μπακού. Στα περίπου 200 έργα της καλλιτέχνιδας που συγκεντρώθηκαν στην έκθεση περιλαμβάνονται: πορτρέτα, γενικές εικόνες, τοπία, νεκρές φύσεις, ελαιογραφίες, υδατογραφίες και ζωγραφιές με παστέλ  .
Χάττες

Οι Χάττες ήταν αρχαία γερμανική φυλή με έδρα την πάνω πλευρά του ποταμού Βέζερ . Εγκαταστάθηκαν στην βόρεια Έσση και στην νότια Κάτω Σαξονία και στις κοιλάδες και τα βουνά γύρω από τον Έντερ, τη Φούλντα, και τον Βέζερ. Σύμφωνα με τον Τάκιτο , στους Χάττες ανήκαν αρχικά και οι Μπατάβιοι αλλά μετά από εσωτερικές διαφωνίες οι τελευταίοι αποσπάστηκαν για να μετακινηθούν σε άλλα εδάφη επί του Ρήνου.

Ιστορία

Οι Χάττες αντιστάθηκαν στους Ρωμαίους κατακτητές επιτυχώς, συνεργαζόμενοι με άλλες φυλές υπό τον ηγέτη των Χερούσκων Αρμίνιο, και αναχαίτισαν τον Ούαρρο στη Μάχη του Τευτοβούργιου δρυμού το 9. Λίγα χρόνια αργότερα ο Γερμανικός επέδραμε στα εδάφη τους για εκδίκηση, αλλά μετά τη σκληρή αντίστασή τους οι Ρωμαίοι αναγκάστηκαν να σχεδιάσουν τα σύνορά τους νότια των περιοχών που κατοικούσαν οι Χάττες, στην κεντρική Έσση. Μια μεγάλη εισβολή των Χάττων στη Άνω Γερμανία απουκρούστηκε επιτυχώς από τις ρωμαϊκές λεγεώνες το 50. Οι αρχαίοι συγγραφείς προσδιορίζουν το θρυλικό Μάττιο (πάνω από τον ποταμό Έντερ) ως πρωτεύουσα των Χάττων. Επειδή η πόλη καστράφηκε από τον Γερμανικό, δεν είμαστε σε θέση να γνωρίζουμε την ακριβή τοποθεσία της, αλλά πρέπει να ήταν στη γειτονιά του σημερινού Φρίτσλαρ . 
Ο Τάκιτος, στο βιβλίο του «Γερμανία» (κεφ. 30) λέει πως οι Χάττες ήταν πειθαρχημένοι πολεμιστές, διάσημοι για το πεζικό τους και, όπως οι περισσότεροι Γερμανοί, κουβαλούσαν εφόδια μαζί τους στις μάχες. Γείτονές τους στα βόρεια ήταν οι Ουσίποι και οι Τεντερίτες. Οι Χάττες ενσωματώθηκαν τελικά στο μεγαλύτερο έθνος των Φράγκων υπό τον βασιλιά Χλωδοβίκο Α΄ μαζί με τους Ριπουάριους στις αρχές του 6ου αιώνα. Το 723, ο Αγγλοσάξονας ιεραπόστολος Άγιος Βονιφάτιος προσηλύτισε τους Χάττες και έκοψε το άγιο δέντρο τους («Βαλανιδιά του Θορ», Thor’s Oak) κοντά στο Φρίτσλαρ, για να τους φέρει στον χριστιανισμό.
Το όνομα Χάττες ίσως και να αποτελεί γλωσσικό θεμέλιο του τοπωνυμίου Έσση μετά την φωνητική αλλαγή των γερμανικών γλωσσών .
Κιθ Λάνγκφορντ

Καριέρα

Κολεγιακό μπάσκετ είχε παίξει με το Πανεπιστήμιο του Κάνσας.
Στο NBA, αγωνίστηκε μόνο με τους Σαν Αντόνιο Σπερς, ενώ από εκεί και πέρα, έχει αγωνιστεί, μεταξύ άλλων, σε αρκετούς σπουδαίους ευρωπαϊκούς συλλόγους, όπως την Ολίμπια Μιλάνο, Μακάμπι Τελ Αβίβ και Βίρτους Μπολόνια.  Το 2014, συμπεριλήφθηκε στην καλύτερη ομάδα της Euroleague, ενώ κέρδισε και το Alphonso Ford Trophy. Επίσης, έχει συμμετάσχει και στους Παναμερικανικούς Αγώνες, του 2015, αντιπροσωπεύοντας τις ΗΠΑ, και κερδίζοντας ένα χάλκινο μετάλλιο. Το 2016 σημείωσε 42 πόντους απέναντι στην Τσμόκι Μινσκ  κάτι που αποτελεί ρεκόρ στην ιστορία της VTB League. Για την σεζόν 2016-17 αναδείχτηκε πρώτος σκόρερ στην Ευρωλίγκα κερδίζοντας το Alphonso Ford Trophy για δεύτερη φορά στην καριέρα του. Μάλιστα σημείωσε ρεκόρ πόντων στην διοργάνωση αφού σκόραρε συνολικά 609 πόντους. Στις 11 Ιουλίου έφυγε από την Ούνικς, για να υπογράψει στις 17 Ιουλίου συμβόλαιο με την κινεζική Σενζέν Λέοπαρντς. Τον Γενάρη του 2018 έμεινε ελεύθερος από την κινέζικη ομάδα. Στις 18 Μαρτίου ανακοινώθηκε από την ισραηλινή, Μακάμπι Ρισόν.
Στις 12 Ιουλίου 2018 συμφώνησε, με την ομάδα του Παναθηναϊκού. Τον Φλεβάρη του 2019 κατέκτησε το Κύπελλο Ελλάδας, κόντρα στον ΠΑΟΚ με 79-73 και τον ίδιο να σκοράρει 17 πόντους με 5 ριμπάουντ. Επίσης εισήχθη στο Hall of Fame της VTB Λίγκα. Τον Ιούνιο του 2019 κατέκτησε το πρωτάθλημα Ελλάδος με τα πράσινα, νικώντας στην σειρά των τελικών τον Προμηθέα Πατρών με 3-0. Μετά το τέλος των τελικών ο ίδιος αποχαιρέτησε τους πράσινους.
Στις 29 Ιουλίου 2019, ανακοινώθηκε από την ομάδα της Α.Ε.Κ.
Οξείδιο του αργύρου

Εφαρμογές

Αυτό το οξείδιο χρησιμοποιείται σε κάποιες μπαταρίες οξειδίου του αργύρου, όπως στο μικτό οξείδιο αργύρου(I,III), Ag₄O₄. Στην οργανική χημεία, το οξείδιο του ασβεστίου χρησιμοποιείται ως ήπιο οξειδωτικό μέσο. Παραδείγματος χάρη, οξειδώνει τις αλδεΰδες σε καρβοξυλικά οξέα. Τέτοιες αντιδράσεις δουλεύουν καλύτερα όταν το οξείδιο του αργύρου έχει παρασκευαστεί  επί τόπου από νιτρικό άργυρο και υδροξείδιο αλκάλεως.